ShHT bosh kotibi Vladimir Norov Tog‘li Qorabog‘dagi vaziyat yuzasidan bayonot berdi

Shanxay hamkorlik tashkiloti (ShHT) bosh kotibi Vladimir Norov Tog‘li Qorabog‘ nizosi keskinlashganidan xavotirda ekanligini bildirdi. Bu haqda tashkilotning veb-saytida xabar qilindi.

“Tashkilot tomonlarning tez vaqt ichida kuch ishlatishni to‘xtatishi va mintaqada xavfsizlik va barqarorlikni ta’minlash maqsadida nizolarni tinch yo‘l bilan hal qilish tamoyili asosida muzokaralar jarayoni boshlanishiga umid bildiradi”, – deyiladi ShHT bosh kotibi Vladimir Norov bayonotida.
Bundan tashqari, ShHT Ozarbayjon va Armaniston bilan ko‘p tomonlama hamkorlikni rivojlantirish niyatida ekanligini bildirgan.
Eslatib o‘tamiz, 27-sentabr kuni tongda Tog‘li Qorabog‘da Armaniston va Ozarbayjon o‘rtasida harbiy ziddiyat yana keskinlashdi. Ikki mamlakatda ham harbiy holat e’lon qilindi.
Avvalroq O‘zbekiston tashqi ishlar vazirligi vaziyat yuzasidan o‘z munosabatini bildirib o‘tdi. Turkiya va Afg‘oniston bu mojaroda Ozarbayjonni qo‘llab-quvvatlashni bildirdi.
Armaniston Jahon hamjamiyatidan Turkiyani bu ishlarga aralashishiga yo‘l qo‘ymaslikni so‘radi. Rasmiy Yerevan o‘z navbatida Turkiyani Suriyadagi jangarilarni Tog‘li Qorabog‘ga yo‘naltirishda ayblamoqda. Qayd etilishicha, chegaraga 4 mingdan ortiq jangari yig‘ilgan.
Hozirda ikki tomon ham ziddiyatlarda bir-birini ayblamoqda.